טאנוקה בירד

**טאנוקה דווייט בירד** (באנגלית: **Tanoka Dwight Beard**; נולד ב-29 בספטמבר 1971) הוא כדורסלן עבר ומאמן כדורסל אמריקאי ששיחק בעמדות הפאוור פורוורד והסנטר.

## קריירת תיכון ומכללות
בירד למד בתיכון בונוויל שבעיר הולדתו וושינגטון טראס שביוטה, ושיחק בקבוצת הכדורסל של בית הספר.

עם סיום לימודיו ב-1989 החל לשחק כדורסל מכללות האוניברסיטת המדינה של בויסי, ובעונתו הראשונה נבחר לפרשמן העונה באזור ביג סקיי. בשלוש העונות הבאות נבחר לחמישיית העונה באזור, וב-1993 אף נבחר ל-MVP של טורניר הביג סקיי לאחר שהוביל את קבוצתו לזכייה.

במהלך ארבע עונותיו במכללות העמיד בירד ממוצעים של 17.7 נקודות, 6.1 ריבאונדים ו-1.5 חסימות למשחק, כשעונתו האחרונה הייתה עונת השיא שלו עם 21 נקודות, 7.7 ריבאונדים ו-1.4 חסימות. ב-2007 נבחר לחמישיית כל הזמנים של בויסי סטייט.

## קריירה מקצועית
### תחילת הקריירה (1993–1996)
לאחר שלא נבחר בדראפט ה-NBA 1993 החל בירד את הקריירה המקצועית שלו בפלקנסטרו וירטוס רומא מליגת העל האיטלקית בכדורסל. עם זאת, בינואר 1994 הוא שוחרר לאחר 14 משחקי ליגה בלבד וחתם בבראוגן מליגת ה-ACB הספרדית. בעונת 1994/95 שיחק באולקרספור, במדיה זכה באליפות ליגת העל הטורקית בכדורסל.

ב-1995 חתם בבזאנסון מליגת העל הצרפתית בכדורסל. באמצע העונה היו לו ממוצעי דאבל דאבל והוא הוביל את הליגה בריבאונדים עם 26 נקודות ו-14.3 כדורים חוזרים למשחק, אך בפברואר 1996 הושעה על ידי הקבוצה לאחר שהכה שחקן יריב ושבר את לסתו במשחק ידידות נגד אלאן שאלון.

### ספרד וטורקיה (1996–2002)
ב-1996 חתם בירד בחובנטוד בדאלונה מה-ACB הספרדית, וזכה עימה בגביע המלך הספרדי בכדורסל. ב-1998 עזב את הקבוצה וחתם בריאל מדריד. במדי הקבוצה הוא זכה בפרס ה-MVP של הליגה בעונת 1998/99 לאחר שנבחר שלוש פעמים למצטיין החודש בין פברואר לאפריל 1999, אך לא הצליח להוביל אותה לזכייה בתואר. ב-1999 חתם בפאמסה ולנסיה הספרדית, וכמו בעונה הקודמת הוביל את ה-ACB בריבאונדים.

לעונת 2000/01 חתם בירד בפנרבחצ'ה, סיים עם ממוצעי דאבל דאבל והוביל את הליגה הטורקית עם 13.1 ריבאונדים בממוצע למשחק. בעונה הבאה חזר לחובנטוד בדאלונה, במדיה נבחר שוב ל-MVP של הליגה הספרדית, זכה ארבע פעמים בתואר מצטיין החודש וסיים כמלך הריבאונדים של הליגה עם 11 למשחק.

### ז'לגיריס קובנה (2003–2007)
בראשית עונת 2002/03 עבר בירד ללוקומוטיב מינרלנייה וודי מליגת העל הרוסית, אך בדצמבר 2002 עזב את הקבוצה ובינואר 2003 חתם בז'לגיריס קובנה מליגת העל הליטאית בכדורסל. במדי ז'לגיריס הוא זכה בארבע אליפויות ליטא רצופות בשנים 2003–2005 ו-2007 (בארבע העונות האלה נבחר ל-MVP של הליגה), באליפות הליגה הבלטית ב-2005 (אז נבחר ל-MVP של העונה הסדירה ושל הפיינל פור) ובגביע הפדרציה הליטאית ב-2007.

ב-22 בינואר 2004, במחזור העשירי של עונת 2003/2004 ביורוליג, קבע בירד את שיא היורוליג למדד יעילות במשחק בודד עם 63 נקודות מדד בהפסד 107–117 לסקיפר בולוניה. במשחק זה הוא רשם 35 נקודות, 19 ריבאונדים (מהם עשרה בהתקפה), 2 חטיפות ו-2 חסימות ב-38 דקות משחק. באותה עונה, במחזור האחרון של הטופ 16, היה לבירד חלק טרגי במשחק המכונה על ידי אוהדי מכבי תל אביב "נס ז'לגיריס" כשקבוצתו מובילה בשלוש נקודות, שתי שניות לסיום המשחק, נכנס בירד מוקדם לצבע לאחר זריקת עונשין של חברו לקבוצה גיידריוס גיסטאס והוביל לאיבוד כדור. לאחר מכן קלע דריק שארפ שלשה שהשוותה את התוצאה ושלחה את המשחק להארכה, בה ניצחה מכבי 107–99 והעפילה על חשבונה של ז'לגיריס לפיינל פור היורוליג 2004.

בעונת  נבחר בירד לחמישיית העונה השנייה ביורוליג לאחר שסיים שני במדד (21.9 למשחק), שלישי בנקודות (18 למשחק) והוביל את המפעל בריבאונדים (10.6 למשחק). גם בעונת  סיים בירד כמלך הריבאונדים של היורוליג עם 9.8 כדורים חוזרים בממוצע למשחק.

### שלהי הקריירה (2007–2009)
בנובמבר 2007 שוחרר בירד מז'לגיריס בעקבות עימות עם מאמנו רימאס גריגאס, וחתם בהפועל חולון מליגת העל בכדורסל, כשבהופעת הבכורה שלו אירעה השלכת החזיז במלחה בעקבותיה ספגה קבוצתו הפסד טכני מול הפועל ירושלים. עם זאת, בינואר 2008 הוא שוחרר מהקבוצה לאחר חמישה משחקים בלבד בהם רשם בממוצע 5.2 נקודות ו-4.8 ריבאונדים בלבד למשחק ועבר לברוחוס דה גואיאמה מהליגה הפוארטו ריקנית. בהמשך עבר לקארידורוס דה פחארדו, וב-2008 חתם בטרטו מהמסטרליגה האסטונית. בסיום עונת 2008/09 פרש בירד ממשחק פעיל.

## חיים אישיים
במהלך עונת 2005/06, כששיחק במדי ז'לגיריס קובנה, הקליט בירד שיר וקליפ, עם הצמד לינאס וסימונה (שייצגו את  באירוויזיון 2004), בשם "I Love U". שיר זה יצא באלבום הנושא את אותו שם ב-22 ביולי 2005, ובתוך שבועיים הוא הגיע למקום הראשון בתחנת הרדיו הליטאית M-1.

מאז פרישתו משמש בירד כמאמן כדורסל בקבוצות בבתי ספר תיכוניים.

## קישורים חיצוניים

*פרופיל, באתר פיב"א
*פרופיל, באתר מנהלת ליגת העל בכדורסל
*ערן סלע, תינוקה מגודל?, באתר כדורסל, 11 בנובמבר 2007
*

## הערות שוליים

קטגוריה:כדורסלנים אמריקאים
קטגוריה:יוטה: כדורסלנים
קטגוריה:סנטרים (כדורסל)
קטגוריה:כדורסלני וירטוס רומא
קטגוריה:כדורסלני אולקרספור
קטגוריה:כדורסלני חובנטוד בדאלונה
קטגוריה:כדורסלני ריאל מדריד
קטגוריה:כדורסלני ולנסיה
קטגוריה:כדורסלני פנרבחצ'ה
קטגוריה:כדורסלני לוקומוטיב קובאן
קטגוריה:כדורסלני ז'לגיריס קובנה
קטגוריה:כדורסלני הפועל חולון
קטגוריה:ספורטאים אמריקאים באיטליה
קטגוריה:ספורטאים אמריקאים בספרד
קטגוריה:ספורטאים אמריקאים בישראל
קטגוריה:אמריקאים שנולדו ב-1971